Մեզ հայտնի դարձավ, որ Շիրակի մարզից ՀՀԿ-ի ռեյտինգային ցուցակով առաջադրվելու են նաեւ մարզի դատավոր Սուրեն Մնացյանի դուստրը, որը մանկապարտեզի վարիչ է, ինչպես նաեւ դպրոցի ուսուցիչներ: Երեկ փորձեցինք ՀՀԿ-ից պարզել՝ հաստատվա՞ծ է այս մարդկանց թեկնածությունը: Կուսակցության կազմակերպչական հանձնաժողովի նախագահ Ռուբիկ Թադեւոսյանը պատասխանեց, որ այդ ուղղությամբ աշխատանքները դեռ ընթանում են: ՀՀԿ գործադիր մարմնի եւ խորհրդի երեկվա նիստերին էլ այդ հարցերը չեն քննարկել: Հիշեցնենք, սակայն, որ օրեր առաջ հենց Թադեւոսյանն էր մեզ հետ զրույցում ասել, թե արդեն քննարկում են ռեյտինգային թեկնածուների առաջադրումների վերաբերյալ հարցերը: «Մեր տարածքային կազմակերպությունները թեկնածուների հետ դեռ աշխատում են: Մենք դեռ ժամանակ ունենք, երբ հստակեցնենք ցանկը, այն հաստատի գործադիր մարմինը, դուք այդ մասին կտեղեկանաք: Եկեք դեռ անվանական որեւէ բան չքննարկենք: Իսկ դա կորոշեն կուսակցության տարածքային կառույցների ղեկավարները»,-ասաց նա: